LV Eiropas Savienības Oficiālais Vēstnesis C 180/17

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 180/10

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“PEMBROKESHIRE EARLIES”/“PEMBROKESHIRE EARLY POTATOES”

EK Nr.: GB-PGI-0005-01087-29.01.2013

AĢIN ( X ) ACVN ( )

1. Nosaukums

“Pembrokeshire Earlies”/“Pembrokeshire Early Potatoes”

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

“Pembrokeshire Earlies”/“Pembrokeshire Early Potatoes” ir nosaukums, kas piešķirts nenobriedušiem Solanaceae dzimtas Solanum tuberosum sugas kartupeļiem. Tie jāstāda, jāaudzē un jānovāc noteiktajā apgabalā – Pembrukšīras grāfistē Rietumvelsā.

Kartupeļi ir neliela izmēra (15–70 mm diametrā) ar apaļu vai ovālu formu, mīkstu mizu un izteikti spēcīgu, svaigu, zemei un riekstiem līdzīgu smaržu un garšu. Tiem ir maiga konsistence, to krāsa ir no baltas līdz gaiši dzeltenai, visam kartupelim viendabīga. Sēklas bumbuļus katru gadu stāda no februāra vidus (taču to var darīt jau janvāra beigās nesasalušā piekrastes zemē) un novāc no maija sākuma līdz jūlija beigām. Tas notiek daudz agrāk nekā citās Velsas vietās, jo siltāka klimata un auglīgākas, vieglāk apstrādājamas, brīvāk žūstošas augsnes dēļ noteiktajā apgabalā sala risks ir mazāks nekā citās teritorijās Velsas iekšzemē.

Kartupeļu “Pembrokeshire Earlies”/“Pembrokeshire Early Potatoes” unikālās īpašības ir izveidojušās Pembrukšīras maigā klimata un unikālās augsnes dēļ, kas ļauj agri stādīt, audzēt un novākt kartupeļus. To īsais veģetācijas periods rada svaigo, izteikto, zemei līdzīgo agrā kartupeļa garšu.

Kartupeļus pārdod vai nu nefasētus uz svara, vai iepakotus dažāda svara iepakojumos atbilstīgi patērētāju pieprasījumam.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Kartupeļu “Pembrokeshire Earlies”/“Pembrokeshire Early Potatoes” stādīšana, audzēšana un novākšana jāveic norādītajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Marķējumā jāiekļauj vai nu apzīmējums “Pembrokeshire Early Potatoes”, vai “Pembrokeshire Earlies”.

4. Precīza ģeogrāfiskā apgabala definīcija

Pembrukšīras grāfiste Rietumvelsā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Pembrukšīras grāfiste atrodas Velsas tālākajā rietumu pusē, un to no trim pusēm apskalo jūra. Pembrukšīras priekšrocība ir siltums, kas rodas jūras dēļ, kuru sasilda Golfa (Ziemeļatlantijas) straume. Golfa straume ir silta straume, kas padara Lielbritānijas rietumkrastu siltāku par austrumkrastu. Jūras sildošās ietekmes un klimata līdzsvarotības dēļ Pembrukšīras augsne sasilst agrāk un padara grāfisti par piemērotu teritoriju agro kartupeļu ražošanai. Klimata siltuma ietekme arī samazina sala risku, un tas ļoti labvēlīgi ietekmē dīgstošo stādu, novēršot iespējamo kaitējumu.

Norādītā apgabala augsne un klimats ir saistīti ar “Pembrokeshire Earlies”/“Pembrokeshire Early Potatoes” reputāciju. Tieši augsne un klimata apstākļi ļauj agri audzēt un novākt “Pembrokeshire Earlies”/“Pembrokeshire Early Potatoes”. Īsā un agrā veģetācijas perioda dēļ izaug mazs kartupeļa bumbulis ar svaigu, izteiktu, zemei līdzīgu garšu un riekstu smaržu.

No ģeoloģiskā viedokļa Pembrukšīru veido ļoti seni pirmskembrija perioda, agrā un vēlā paleozoja ēras ieži, un šo iežu dēļ tajā ir īpaša augsne. Lielākā daļa no “Pembrokeshire Earlies”/“Pembrokeshire Early Potatoes” kartupeļiem tiek audzēti sarkanā smilšakmens augsnē uz dienvidiem vērstajās piekrastes nogāzēs, un tās ir ļoti auglīgas, viegli apstrādājamas, brīvi žūstošas un pavasarī ātri sasilst. Pembrukšīras mērenā klimata un auglīgās augsnes dēļ vidējais veģetācijas periods ilgst 9 mēnešus – tas ir ilgāks un sākas agrāk nekā citās Velsas grāfistēs. Zeme ir akmeņaina, un, lai gan lielākie akmeņi var tikt novākti, lai novērstu kaitējumu bumbuļiem, atlikušie nelielie akmeņi palīdz augsnei sasilt, saglabājot lauka siltumu naktī.

5.2. Produkta specifika

Kartupeļus “Pembrokeshire Earlies”/“Pembrokeshire Early Potatoes” raksturo un to vērtību ceļ unikālais izskats un garša. Šādu kartupeļu reputāciju un pieprasījumu pēc tiem vairo fakts, ka tie ir agrākie Velsā pieejamie kartupeļi, kā arī to unikālais izskats, garša un konsistence.

Augsnes sagatavošanas procesā mazākie akmeņi tiek atstāti zemē, lai tie palīdzētu zemei sasilt, kad augsnes temperatūra tuvojas 10 °C, augsne tiek noecēta, lai to padarītu irdenāku un pēc iespējas smalkāku, līdz ar to vieglāk žūstošu. Augsni paceļ, veidojot seklas vagas, un kartupeļus stāda ar rokām vai ar mašīnu. Lai kartupeļi ātrāk augtu, sēklas bumbuļus stāda aptuveni zem 75 mm bieza augsnes slāņa, nodrošinot tikpat biezu augsnes slāni zem tiem. Seklo vagu dēļ augsne var ātrāk sasilt un kartupeļi – strauji sadīgt. Kartupeļu “Pembrokeshire Earlies”/“Pembrokeshire Early Potatoes” mazā izmēra dēļ, tos novācot, arī jāveido seklas vagas.

Novāktie kartupeļi ir maza izmēra, jo novākšana notiek agri. Tiem ir izteikta, svaiga, spēcīga, zemei un riekstiem līdzīga garša un smarža. Ražas novākšanas pirmo divu nedēļu laikā kartupeļu miza ir mīksta un maiga, un ar tiem nepieciešama uzmanīga apiešanās. Kartupeļi tiek novākti ar rokām un pārdoti zemjaini, lai tiem pēc iespējas mazāk kaitētu. Sezonas turpinājumā kartupeļu miza kļūst pietiekami cieta un tos var uzmanīgi novākt ar mašīnu, taču, tā kā kartupeļi ir nenobrieduši un mīksti, ar mašīnu tie vienmēr jānovāc ļoti uzmanīgi.

Kartupeļi “Pembrokeshire Earlies”/“Pembrokeshire Early Potatoes” tiek audzēti jau ilgi un ir plaši atzīti pārtikas rūpniecībā Apvienotajā Karalistē un ārpus tās. Tos kā kvalitatīvus produktus izmanto daudzi slaveni šefpavāri un gastronomi, un to nosaukums tiek regulāri iekļauts viņu ēdienkartēs. Daudzi pazīstami restorānu īpašnieki un pārtikas ražošanas uzņēmumi nepārprotami dod priekšroku šiem agrajiem kartupeļiem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Pembrokeshire Earlies”/“Pembrokeshire Early Potatoes” reputāciju un pieprasījumu pēc tiem pastiprina fakts, ka tie ir agrākie pieejamie kartupeļi Velsā un tiem ir izteikta, spēcīga, svaiga, zemei un riekstiem līdzīga garša un smarža. Norādītā apgabala klimats un auglīgā viegli apstrādājamā, labi žūstošā akmeņainā augsne nosaka to, ka augsne sasilst ātrāk, un tāpēc veģetācijas periods Pembrukšīrā ir agrākais un garākais Velsā. Tas nozīmē, ka “Pembrokeshire Earlies”/“Pembrokeshire Early Potatoes” var stādīt, audzēt un novākt agrāk nekā jebkur citur Velsas iekšzemē. Iespēja novākt “Pembrokeshire Earlies”/“Pembrokeshire Early Potatoes” tik agri nosaka, ka to organoleptiskās īpašības pēc kvalitātes atšķiras no nobriedušu kartupeļu īpašībām.

“Pembrokeshire Earlies”/“Pembrokeshire Early Potatoes” audzētājiem ir labas zināšanas par vietējām īpatnībām un īpašas prasmes, kas saistītas ar šo agro kartupeļu audzēšanu. Tās ir saistītas ar konkrēto apgabalu un kultūru, gadu gaitā tikušas pilnveidotas un nodotas no paaudzes paaudzē. Augsnes sagatavošana ir svarīgs process, kurā augsnē tiek atstāti mazi akmentiņi, lai palīdzētu augsnei sasilt, un šā procesa veikšanai ir vajadzīga prasme un pieredze, kas ļauj noteikt, kad saasnojušie kartupeļi ir visvairāk piemēroti stādīšanai. Zināšanas par to, kad stādīt kartupeļus, lai iegūtu lielāku ražu, nozīmē “izjūtu” un izpratni par tādu faktoru kopumu kā augsnes īpašības, augsnes temperatūra un laikapstākļi. Turklāt, kad “Pembrokeshire Earlies”/“Pembrokeshire Early Potatoes” tiek pirmoreiz novākti, tie tiek lasīti ar rokām (nevis novākti mehāniski) un tiek pārdoti zemjaini, lai pasargātu kartupeļa mīksto mizu.

Norādītā apgabala vēsture ir cieši saistīta ar kartupeļu audzēšanu, un “Pembrokeshire Earlies”/“Pembrokeshire Early Potatoes” ir liela ekonomiskā un kultūras nozīme Pembrukšīras grāfistē. Redklifs Salemens (Redcliffe Salaman) grāmatā “Kartupeļu vēsture un sociālā ietekme” (The History and Social Influence of the Potato) norāda, ka kartupeļu audzēšana Pembrukšīrā ir bijusi izplatīta jau 1776. gadā. Otrā pasaules kara laikā Pembrukšīras teritorijā tika izaudzēts nozīmīgs kartupeļu daudzums. Pembrukšīras agro kartupeļu audzēšanai grāfistē bija liela nozīme arī 20. gadsimta piecdesmitajos gados, un tā ir saglabājusies līdz pat šim brīdim. 20. gadsimta astoņdesmitajos gados tika nodibināta Pembrukšīras kartupeļu tirgvedības grupa (Pembrokeshire Potato Marketing Group), un 1995. gadā tika izveidota pārstrādes rūpnīca, kurā pašlaik “Pembrokeshire Earlies”/“Pembrokeshire Early Potatoes” tiek sašķiroti pēc kategorijām un pārstrādāti dažādiem tirgiem.

Kartupeļiem “Pembrokeshire Earlies”/“Pembrokeshire Early Potatoes” ir kvalitatīvu kartupeļu reputācija, tie tiek jau ilgstoši audzēti un ir atzīti pārtikas rūpniecībā vietējā mērogā Pembrukšīrā, Velsā, Apvienotajā Karalistē un ārzemēs. Šos kartupeļus kā kvalitatīvu produktu izmanto daudzi slaveni šefpavāri un gastronomi, un tie kā reģionam raksturīgs pārtikas produkts tiek regulāri iekļauti viņu ēdienkartēs. Lai gan kartupeļus var pasniegt dažādos veidos, visbiežāk tos pasniedz vienkārši svaigi vārītus ar sviestu. Pazīstami restorānu īpašnieki un pārtikas ražošanas uzņēmumi nepārprotami dod priekšroku šiem agrajiem kartupeļiem.

Ouens Hols (Owen Hall), Volfskāslas viesnīcas šefpavārs, Pembrukšīra, Velsa

“(..) pēc manām domām, kartupeļiem “Pembrokeshire Earlies” ir unikāla garša Pembrukšīras auglīgās augsnes dēļ.”

2009. gadā kartupeļiem “Pembrokeshire Earlies”/“Pembrokeshire Early Potatoes” tika piešķirtas vairākas True Taste of Wales balvas.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts (3))

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.